 NA BRIAN OCHARO SERIKALI ya Kenya imemtangaza raia wa Canada Asif Amirali Alibhai Jetha ambaye alihusishwa na biashara haramu ya ulanguzi wa binadamu mhamiaji ambaye haruhusiwi nchini. Hii inafungulia serikali ukurasa mpya wa kumtimua Bw Jetha ambaye amekuwa mfanyibiashara maarufu nchini. Imeibuka kuwa Waziri wa Masuala ya Ndani Kithure Kindiki alimtangaza Jetha kuwa mhamiaji aliyepigwa marufuku na kuamuru akamatwe mara moja na kuondolewa nchini. “Katika kutekeleza mamlaka niliyopewa na Kifungu cha 33(1) (b) cha Sheria ya Uraia na Uhamiaji ya Kenya ya 2011, namtangaza Jetha, ambaye si raia wa Kenya na ambaye uwepo wake ni kinyume na maslahi ya taifa, kuwa miongoni mwa watu waliopigwa marufuku” akasema Prof Kindiki katika barua iliyowasilishwa mbele ya Mahakama Kuu ya Mombasa.Jetha alikamatwa Mei 5, kabla ya kuzuiliwa katika kituo cha polisi cha Nyali kwa mujibu wa barua ya waziri ya Novemba 16, 2022. Raia huyo wa Canada ambaye pia ana hati ya kusafiria ya Uingereza, amekuwa katika hospitali ya Mombasa tangu alipokamatwa na maafisa wa upelelezi kutoka Kitengo cha Kuzuia Usafirishaji Haramu wa Binadamu na Ulinzi wa Mtoto. Yuko chini ya ulinzi mkali.Hali yake ya uhamiaji ilifichuliwa mahakamani wakati Jetha, kupitia kwa wakili wake Chacha Mwita alipotaka kujua sababu za kukamatwa kwake. Bw Mwita alilalamika mbele ya Jaji Ann Ong’injo kwamba mteja wake alikamatwa na kuzuiliwa kiholela licha ya kuachiliwa kwa mashtaka yote ya ulanguzi wa binadamu na kuwa na mapato yaliyotokana na uhalifu. “Uamuzi wa Mahakama Kuu uliomwachilia huru Jetha haujapingwa hadi sasa. Kukamatwa tena na kuwekwa katika kituo cha polisi cha Nyali, inathibitisha hofu yetu kuu kwamba maafisa wa polisi wanataka kumtimua kinyume cha sheria. Hii ndiyo sababu tunaomba mahakama hii iingilie kati,” akasema Bw Chacha. Hata hivyo, mawakili wa serikali Benard Ngiri, Jami Yamina na yule aliyewakilisha afisi ya Mwanasheria Mkuu Bw Emmanuel Makuto waliambia mahakama kuwa msimamo wa serikali ni kwamba Jetha yuko nchini kinyume cha sheria.Mahakama ya Shanzu ilikuwa imemfunga Jetha kwa miaka 60 kwa kusafirisha wanawake 12 wa Nepal. Hii ni baada ya kumpata na hatia kwa makosa sita likiwemo la kuwasafirisha wanawake hao kwa ajili ya kuwadhulumu katika baa na mkahawa wake wa Rangeela huko Nyali. Mfanyabiashara huyo alipatikana na hatia ya kusafirisha watu, kuendeleza biashara haramu ya binadamu, kuingilia hati za kusafiria, kumiliki fedha za uhalifu, kujihusisha na biashara bila kibali, na kuajiri raia wa kigeni kinyume cha sheria. Hata hivyo, Jaji Ong’injo mnamo Novemba mwaka jana alibatilisha hukumu hiyo kwa kubaini kuwa makosa makuu ya ulanguzi wa binadamu na kuendeleza ulanguzi wa watu hayakuthibitishwa. Jetha aliwalipa wanawake hao kati ya Sh60,000 na 80,000 kila mwezi kwa kazi ya kucheza katika klabu yake kuanzia saa tatu jioni hadi saa kumi asubuhi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  